MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om standardtypegodkendelse af to- og trehjulede motordrevne køretøjer og om ophævelse af Rådets direktiv 92/61/EØF

1. Baggrund

- Dato for fremsendelse af forslaget til EP og Rådet (KOM(1999) 276 endelig - 1999/0117 COD): 25.6.1999

- Dato for udtalelse fra Det Økonomiske og Sociale Udvalg: 21.10.1999

- Dato for Europa-Parlamentets udtalelse ved førstebehandlingen: 27.10.1999

- Dato for vedtagelse af fælles holdning: 29.10.2001

2. Formålet med Kommissionens forslag

Hensigten med forslaget er, at ordningen for standardtypegodkendelse af to- og trehjulede motordrevne køretøjer skal blive velfungerende, og at de administrative og tekniske forskrifter for standardtypegodkendelse anvendes på ensartet måde i alle medlemsstater. Siden rammedirektivet 92/61/EØF om standardtypegodkendelse af to- og trehjulede motordrevne køretøjer trådte i kraft, har erfaringen vist, at der er behov for klarere forskrifter på visse punkter, navnlig for så vidt gælder nummerering af standardtypegodkendelsesattester, undtagelsesbestemmelser for restseriekøretøjer og for køretøjer, komponenter og separate tekniske enheder med ny teknologi. I forslaget afstemmes bestemmelserne for typegodkendelser og udstedelse af typeattesten så vidt muligt med forskrifterne i Rådets direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil.

3. Bemærkninger til den fælles holdning

3.1. Generelle bemærkninger

Juridisk set betyder Rådets fælles holdning, at Kommissionens forslag, som oprindeligt var en ændring af Rådets direktiv 92/61/EØF, omdannes til et nyt direktiv, og at det gældende direktiv ophæves. Dette skift er foretaget af hensyn til den juridiske klarhed, frem for alt fordi forslaget ændrer eller udskifter næsten alle direktivets artikler og bilag. Rådet har derfor fundet det mere hensigtsmæssigt at udskifte det gældende direktiv fra ende til anden.

Rådets fælles holdning medfører endvidere adskillige ændringer af Kommissionens oprindelige forslag, men ændrer ikke ved den grundliggende tankegang. De vigtigste ændringer i den fælles holdning er følgende:

- Betragtningen og artiklen vedrørende udvalgsproceduren er blevet ændret, således at der henvises til de nye udvalgsprocedurer, der er fastlagt i Rådets afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen.

- Definitionen af pedalcykler med elektrisk hjælpemotor er ændret for at skabe større klarhed.

- I artikel 1 er de forskellige kategorier af to- og trehjulede køretøjer blevet ændret således, at der tages højde for knallerter med en elektrisk motor eller en dieselmotor, og at der indføres en klassificering i lighed med den, der anvendes i direktiv 70/156/EØF om motordrevne køretøjer og påhængskøretøjer dertil.

- Det sidste afsnit i artikel 1 kan afskaffes, da standardtype-godkendelsesordningen nu er fuldendt.

- I artikel 2 er definitionen af køretøjstyper, varianter og versioner ændret for klarhedens skyld. For at tilpasse direktivet yderligere til direktiv 70/156/EØF er der indsat et systembegreb, mens den overflødige definition af typegodkendelse af køretøjskomponenter er fjernet.

- Der er indsat et nyt afsnit i artikel 4, som giver medlemsstaterne mulighed for at nægte at meddele typegodkendelse, hvis det medfører en alvorlig risiko for færdselssikkerheden.

- Der er indsat en ny artikel, der giver medlemsstaterne mulighed for at anvende en national klassificering, som gør registreringen og beskatningen lettere, indtil harmoniseringen af registrerings- og beskatningssystemerne er gennemført.

- Bilag I er ændret og fortegnelsen over forskrifter vedrørende typegodkendelse af køretøjer er nu ajourført.

- Bilag II er ændret og indeholder nu en fortegnelse over gældende typegodkendelser af systemer, separate tekniske enheder eller komponenter, som er meddelt i henhold til særdirektiver, med angivelse af godkendelsesnumrene, til brug for de typegodkendende myndigheder.

- Typeattesten indeholder nu en bogstavkode i stedet for hele beskrivelsen for at lette medlemsstaternes og industriens brug af elektroniske datasystemer.

- Endvidere er der foretaget en række ændringer af teksten med henblik på at gøre den mere klar.

3.2. Europa-Parlamentets ændringsforslag ved førstebehandlingen

Europa-Parlamentet godkendte forslaget uden ændringer.

4. Konklusioner

Kommissionen støtter Rådets fælles holdning.